“แบงก์ชาติออสซี่” ขึ้นดอกเบี้ย 0.25% สู่ระดับ 3.85% หวังสกัดเงินเฟ้อ
“ธนาคารกลางออสเตรเลีย” ปรับขึ้นอัตราดอกเบี้ยนโยบาย 0.25% สู่ระดับ 3.85% พร้อมกับส่งสัญญาณว่าอาจจะปรับอัตราดอกเบี้ยขึ้นอีก เหตุเงินเฟ้อยังคงสูง 
“ธนาคารกลางออสเตรเลีย” ปรับขึ้นอัตราดอกเบี้ยนโยบาย 0.25% สู่ระดับ 3.85% พร้อมกับส่งสัญญาณว่าอาจจะปรับอัตราดอกเบี้ยขึ้นอีก เหตุเงินเฟ้อยังคงสูง
2 พ.ค. 2566

ผู้สื่อข่าวรายงานว่า ธนาคารกลางออสเตรเลีย (RBA) ประกาศขึ้นอัตราดอกเบี้ยนโยบาย 0.25% สู่ระดับ 3.85% ในการประชุมวันนี้ พร้อมกับส่งสัญญาณว่าอาจจะปรับอัตราดอกเบี้ยขึ้นอีก ซึ่งสร้างความประหลาดใจให้กับตลาดการเงิน เนื่องจากก่อนหน้านี้นักวิเคราะห์ส่วนใหญ่คาดการณ์ว่า RBA จะคงอัตราดอกเบี้ยในการประชุมครั้งนี้
นายฟิลิป โลว์ ผู้ว่าการ RBA ระบุในแถลงการณ์ว่า แม้ว่าอัตราเงินเฟ้อของออสเตรเลียได้ผ่านจุดสูงสุดไปแล้ว แต่ตัวเลขเงินเฟ้อที่ระดับ 7% ยังคงเป็นระดับที่สูงเกินไป คาดว่าการที่เงินเฟ้อจะปรับตัวลงสู่ระดับเป้าหมายของ RBA นั้น อาจจะต้องใช้เวลาอีกระยะหนึ่ง และเมื่อเราพิจารณาถึงความสำคัญของการฉุดเงินเฟ้อให้กลับสู่กรอบเป้าหมายแล้ว คณะกรรมการ RBA พิจารณาแล้วเห็นว่าการปรับขึ้นอัตราดอกเบี้ยในวันนี้ถือเป็นเรื่องที่เหมาะสม”
ขณะเดียวกัน คณะกรรมการ RBA ยังได้พิจารณาถึงปัจจัยอื่น ๆ เช่น อัตราว่างงานที่อยู่ในระดับต่ำสุดในรอบเกือบ 50 ปี รวมทั้งจำนวนประชากรในประเทศที่มีแนวโน้มพุ่งขึ้น 700,000 คนในปีนี้และปีหน้า และการฟื้นตัวของราคาอสังหาริมทรัพย์
สำนักงานสถิติแห่งชาติออสเตรเลียรายงานเมื่อวันที่ 26 เม.ย.ว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค อยู่ที่ระดับ 7% ในไตรมาส 1/2566 ซึ่งแม้ว่าชะลอตัวลงจากระดับ 7.8% ของช่วงเวลาเดียวกันในปีที่แล้ว แต่ก็สูงกว่าที่ตลาดคาดการณ์ไว้ที่ระดับ 6.9%